**PROJEKTNI ZADATAK**

**USLUGA EX-POST PROVJERE POSTUPAKA NABAVE KORISNIKA BESPOVRATNIH SREDSTAVA U OKVIRU PROVEDBE REFORMSKE MJERE C 1.5. R4-I1 NACIONALNOG PLANA OPORAVKA I OTPORNOSTI 2021.-2026.**

**PROJEKT**

npoo C1.5. R4-i1 INFRASTRUKTURNO OPREMANJE BANKE HRANE I POSEREDNIKA U LANCU DONIRANJA HRANE

**POSLOVNI KORISNIK**

MINISTARSTVO POLJOPRIVREDE

**1. Uvod**

Sukladno Odluci o sustavu upravljanja i praćenju provedbe aktivnosti u okviru Nacionalnog plana oporavka i otpornosti 2021. – 2026. (Narodne novine, broj 78/21) (dalje u tekstu: NPOO), Ministarstvo poljoprivrede je tijelo državne uprave nadležno za potkomponentu NPOO-a C.1.5 Unaprjeđenje korištenja prirodnih resursa i jačanje lanca opskrbe hranom. U okviru ove potkomponente NPOO-a objavljen je [Poziv na dostavu projektnih prijedloga za dodjelu bespovratnih sredstava za infrastrukturno opremanje posrednika u lancu doniranja hrane i banke hrane](https://fondovieu.gov.hr/pozivi/12) (u daljnjem tekstu: Poziv).

Prihvatljivi troškovi ovog Poziva se odnose na infrastrukturno opremanje neprofitnih organizacija, posrednika u lancu doniranja hrane, a između ostalog, uključuju:

- adaptacija skladišnog prostora

- nabava skladišne opreme i namještaja

- nabava rashladnih uređaja

- nabava opreme za čuvanje hrane

- nabava viličara

- nabava vozila

- nabava rashladnih vozila

- nabava informatičke opreme

- porez na dodanu vrijednost (u daljnjem tekstu: PDV) u slučaju da korisnik nije porezni obveznik upisan u registar obveznika PDV-a

 - troškovi promidžbe i vidljivosti projekta

- usluge tehničke pomoći za upravljanje projektom (angažiranje vanjskih stručnjaka za poslove upravljanja i administracije projekta, financijsko upravljanje, izvještavanje, pripremu i provedbu javne nabave te ostale aktivnosti povezane s upravljanjem projektom)

- izrada projektne dokumentacije, ako je potrebna.

Poziv je zatvoren te su sklopljeni ugovori o dodjeli bespovratnih sredstava za 50 korisnika. Korisnici su društva Crvenog križa, Caritasi, udruge civilnog društva i ustanove.

Nastavno na navedeno, Ministarstvo poljoprivrede ima potrebu za angažmanom stručnjaka u području javne nabave za uslugu ex-post provjere postupaka nabave koje će navedeni korisnici provoditi u okviru provedbe ugovora o dodjeli bespovratnih sredstava.

**2. Predmet nabave**

Predmet nabave je nabava usluge ex-post provjere postupaka nabave korisnika bespovratnih sredstava prema Pozivu na dostavu projektnih prijedloga za dodjelu bespovratnih sredstava za infrastrukturno opremanje posrednika u lancu doniranja hrane i banke hrane.

Provjera nabava se provodi u skladu sa Zakonom o javnoj nabavi (Narodne novine, br. 120/16 i 114/22), Pravilima o provedbi postupaka nabave za neobveznike Zakona o javnoj nabavi (pravila su objavljena u okviru predmetnog Poziva - <https://fondovieu.gov.hr/pozivi/12> ), Zajedničkim nacionalnim pravilima za provedbu Nacionalnog plana oporavka i otpornosti te u skladu sa ostalim primjenjivim propisima te pravilima struke.

Navedeno okvirno obuhvaća sljedeće aktivnosti: pregled same dokumentacije o nabavi te provjeru samog sadržaja, posebno uvjeta i kriterija i njihovu usklađenost sa ZJN-om ili općim aktom Naručitelja, odnosno pravilima za NOJN te ostalim primjenjivim zakonskim i podzakonskim propisima, pregled postupanja korisnika prilikom pregleda i ocjene ponuda u smislu jesu li postupak zaprimanja, otvaranja i ocjenjivanja ponuda provedeni sukladno primjenjivim propisima, pregled svih objava korisnika kao i ugovora/okvirnog sporazuma, odnosno općenito provjera je li provedeni postupak nabave sukladan propisima/aktima koji uređuju predmetno područje.

U tu svrhu stručnjaci su obvezni izrađivati i/ili sudjelovati u izradi te popunjavati kontrolne liste, izrađivati radni materijal, izrađivati zahtjeve za dopunu/obrazloženje/ispravak u svakoj fazi pregleda, predlagati zaključke analiza, uključujući utvrđivanje eventualnih pogrešaka u postupcima nabave te predlaganje korektivnih mjera, a u skladu s procedurama Naručitelja.

Okvirni procijenjeni broj nabava koje je potrebno pregledati je 57. Okvirni pregled nabava prema vrstama postupka se nalazi u tablici u nastavku:

|  |  |
| --- | --- |
| **Vrsta postupka** | **Okvirni broj nabava** |
| Otvoreni postupak  | 10 |
| Jednostavna nabava | 24 |
| Postupak prema pravilima nabave za neobveznike Zakona o javnoj nabavi | 23 |

Cijenu u ponudi je potrebno iskazati po jedinici/provjeri jedne nabave, u troškovniku u prilogu. U slučajevima kada se od korisnika traži dopuna/pojašnjenje pojedinih dijelova dokumentacije, evaluacija jednog postupka nabave može uključivati više pregleda prije davanja konačnog evaluacijskog mišljenja.

**3. Opis usluge**

Usluga uključuje obavljanje sljedećih poslova za svaki postupak nabave:

- provjera kompletne natječajne dokumentacije

- popunjavanje odgovarajućih kontrolnih lista i izvješća

- traženje pojašnjenja i/ili dopune dokumentacije od strane korisnika

- utvrđivanje neusklađenosti/pogrešaka u postupcima nabave.

**4. Procijenjena vrijednost nabave**

Procijenjena vrijednost nabave iznosi 22.200 EUR bez PDV-a.

**5. Mjesto izvršenja usluge**

Usluga će se izvršiti na lokaciji Izvršitelja koji je dužan osigurati uredski prostor te opremu za rad stručnjaka. Sve troškove koji proizlaze iz obveze Izvršitelja da osigura tehničku podršku u radu stručnjacima, uključujući i troškove pripreme svih isporučevina prema Naručitelju, Ponuditelj je u obvezi uključiti u iznos jedinične cijene u troškovniku te se isti neće obračunavati i plaćati zasebno. Prema potrebi, sastanci će se odvijati na lokaciji Naručitelja.

**6. Rok izvršenja usluge**

Usluga će se izvršavati od datuma potpisa ugovora o nabavi do kraja obrade svih postupaka nabave. Rok za pregled postupka nabave je 20 dana od zaprimanja dokumentacije (ukoliko je potrebno tražiti pojašnjenje i/ili dopunu dokumentacije od korisnika, rok nastavlja teći nakon zaprimanja navedenog).

Okvirno, angažman se očekuje od svibnja 2023. do prosinca 2023. godine.

**7. Plaćanje**

Plaćanje se vrši u mjesečnim ratama (prema izdanim računima pružatelja usluge, u roku 30 dana od zaprimanja računa) po stvarno provedenim pregledima dokumentacije i postupaka nabave završenima u prethodnom mjesecu, a na temelju isporučenih stručnih mišljenja iz točke 3. ovog dokumenta.